《读谢明滨明水寺诗慨然有契奉寄二首 其二》
明代·卢楠

吴门发白马，皎如一匹练。贤无万里明，焉能坐相见。

君怀鸾凤姿，羽毛何翩绚。朝游丹水涯，夕赴昆崙宴。

黄鹄遭云罗，弋人待珍膳。三年不蜚鸣，冤颈羞绦旋。

忽闻云空音，仰首烛流电。翻飞无长风，结思缅州县。

悠悠复何言，长歌泪如霰。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。